Here is a page extracted from Wikipedia that may contain CSS, HTML, and a lot of unformatted text.

Title: Riochán precastellano
Content: O riochán precastellano ye a variedat mas occidental d'o romanz navarro-aragonés. Representa a evolución d'o latín en A Riocha (y norte de l'actual Soria). En tenemos testimonio escrito en as Glosas Emilianenses d'o sieglo X, y bel toponimo medieval escrito en textos latinos.

As Glosas Emilianenses no representan os primers textos castellanos como s'ha quiesto veyer, porque presentan leis foneticas propias d'a fonetica aragonesa, feito, muito, get (ye), y con o detalle que cuan s'escribioron A Riocha no perteneixeba encara a Castiella.

Dimpués d'adhibir-se a Castiella, A Riocha se castellanizó entre os sieglos XI y XIII, en un proceso pareixiu a l'afrancesamiento de l'occitán en Poitou esdevenindo o Petavín-Santonchés. D'esta epoca data a colección documental clamada Libro Becerro d'o Monesterio de Val Vanera, que conserva encara muitos caracters precastellanos como l'articlo lo.

En a parla riochana castellana actual son notables pervivencias d'o romanz precastellano como luejo, plantaina, plegar, replegar y rosada.

A toponimia y microtoponimia tamién amuestran caracters foneticos precastellanos: Calle Pueyo, Pueyo Concejo, Nuestra Señora de Bueyo, Ruella, Falcona, El Fenojar, La Ferrería, La Forca, Valfondillo, ecetra.

Referencias

Bibliografía 
 Rafael Lapesa: Historia de la lengua española. Editorial Gredos. 1981.
 Fabián González Bachiller: Aspectos fonéticos de la toponimia riojana actual. Universidat d'a Riocha, 1997,

Vinclos externos 
 O Riochano precastellano.

Dialectos de l'aragonés medieval